เริ่มแล้วจ้างสูงอายุ ใช้สิทธิลดภาษีได้
นิติบุคคลจ้างผู้สูงอายุทำงาน หักค่าใช้จ่ายเพื่อลดภาษีได้แล้ว แต่ตัดสิทธิจ้างบอร์ด ผู้ถือหุ้น
6 มี.ค. 2560

นิติบุคคลจ้างผู้สูงอายุทำงาน หักค่าใช้จ่ายเพื่อลดภาษีได้แล้ว แต่ตัดสิทธิจ้างบอร์ด ผู้ถือหุ้น
ราชกิจจานานุเบกษา เผยแพร่พระราชกฤษฎีกาออกตามความในประมวลรัษฎากรว่าด้วยการยกเว้นรัษฎากร (ฉบับที่ 639) พ.ศ. 2560 ให้ยกเว้นภาษีเงินได้แก่บริษัทหรือห้างหุ้นส่วนนิติบุคคล ที่รับผู้สูงอายุที่มีอายุ 60 ปีขึ้นไปเข้าทำงาน เท่ากับรายจ่ายที่ใช้เป็นค่าใช้จ่ายในการจ้างผู้สูงอายุ โดยการจ้างผู้สูงอายุจะต้องไม่เกิน 10% ของจำนวนลูกจ้างทั้งหมด สำหรับรอบระยะเวลาบัญชีที่เริ่มใน หรือหลังวันที่ 1 ม.ค. 2559 เป็นต้นไป โดยให้เป็นไปตามหลักเกณฑ์ วิธีการ และเงื่อนไขที่อธิบดีกรมสรรพากรกำหนด
สำหรับกรณีที่ผู้สูงอายุทํางานในบริษัทหรือห้างหุ้นส่วนนิติบุคคลหลายแห่งในเวลาเดียวกัน ให้บริษัท หรือห้างหุ้นส่วนนิติบุคคลที่รับผู้สูงอายุเข้าทํางานก่อนได้รับสิทธิยกเว้นภาษีเงินได้ดังกล่าว นอกจากนี้ รายจ่ายในการจ้างผู้สูงอายุต้องไม่เกินกว่า 1.5 หมื่นบาท/เดือน โดยผู้สูงอายุจะต้องเป็นลูกจ้างของบริษัทนั้นอยู่แล้ว หรือได้ขึ้นทะเบียนหางานไว้กับกรมการจัดหางาน กระทรวงแรงงาน และจะต้องไม่เป็นหรือไม่เคยเป็นกรรมการหรือผู้ถือหุ้นของบริษัทที่จ้าง หรือบริษัทในเครือเดียวกัน